Document ID: 31976D0161

NEUVOSTON PÄÄTÖS,
tehty 8 päivänä joulukuuta 1975,
yhteisen menettelyn käyttöönotosta ympäristöä koskevien tietolähteiden luettelon laatimiseksi ja jatkuvasti ajan tasalle saattamiseksi yhteisössä (76/161/ETY)
EUROOPAN YHTEISÖJEN NEUVOSTO, joka
ottaa huomioon Euroopan talousyhteisön perustamissopimuksen ja erityisesti sen 235 artiklan,
ottaa huomioon komission ehdotuksen,
ottaa huomioon edustajakokouksen lausunnon(1),
ottaa huomioon talous- ja sosiaalikomitean lausunnon(2),
sekä katsoo, että
Euroopan yhteisöjen ympäristöalan toimintaohjelmassa(3) määrätään ympäristöä koskevien tietolähteiden pysyvästä luetteloinnista ja sen liittämisestä yhteisön panoksena Yhdistyneiden Kansakuntien ympäristöohjelman kansainväliseen viitetietojärjestelmään (IRS) sekä muihin vastaavanlaisiin kansainvälisiin järjestelmiin sekä myös tieteellisiä ja teknisiä tietoja sekä asiakirjoja koskevan alan ensimmäisestä kolmivuotisesta toimintaohjelmasta 18 päivänä maaliskuuta 1975 tehdyssä neuvoston päätöksessä 75/200/ETY(4) tarkoitettuun Euroopan asiakirjaverkkoon,
tämä luettelo helpottaa yhteisössä kaikkien käyttäjien sekä erityisesti tarkastuksesta ja ympäristönsuojelusta sekä ympäristönhoidosta huolehtivien pääsyä olemassa oleviin tietolähteisiin; se mahdollistaa lisäksi toivottavan yhöteistoiminnan tai yhdenmukaistamistoiminnan muotojen määrittämisen sekä mahdollistaa uusia tietojärjestelmiä koskevien tarpeita vastaavien ehdotusten tekemisen ja mahdollistaa näiden lähteiden liittämisen Euroopan yhdenmukaistettuun verkkoon,
sellainen luettelo vaikuttaa tarpeelliselta yhden ympäristönsuojelua ja elämänlaatua koskevan yhteisön tavoitteen toteuttamiselle yhteismarkkinoiden toiminnassa; perustamissopimuksessa ei ole määräyksiä tähän tarvittavista toimintavaltuuksista,
komissio julkaisee kerätyt tiedot yhteisön ympäristöä koskevien tietolähteiden viiteluettelona, joka sisältää jokaisesta jäsenvaltiosta maininnat tietokeskuksista, tieteellisistä ja teknisistä asiakirjakeskuksista, asiantuntemus- ja riippumattomien asiantuntijoiden keskuksista sekä meneillään olevista tai suunnitelluista tutkimushankkeista, ja
jotta luettelon laatiminen on mahdollista, jäsenvaltioiden on toimitettava komissiolle tiedot erilaisista kansallisista tietolähteistä; lisäksi on tarpeen määrätä menettelystä luettelon saattamiseksi ajan tasalle,
ON TEHNYT TÄMÄN PÄÄTÖKSEN:
1 artikla
Otetaan käyttöön yhteinen menettely ympäristöä koskevien tietolähteiden luettelon laatimiseksi ja ajan tasalle saattamiseksi yhteisössä.
Tähän luetteloon sisältyy jokaisen jäsenvaltion osalta luettelo:
- tieteellisistä ja teknisistä tietokeskuksista, tietopalveluista sekä asiakirjakeskuksista,
- asiantuntemus- ja riippumattomien asiantuntijoiden keskuksista,
- meneillään olevista tai suunnitelluista tutkimushankkeista.
2 artikla
Jäsenvaltiot keräävät liitteessä esitetyssä kysymyslomakkeessa pyydetyt tiedot ja toimittavat ne komissiolle sellaisessa muodossa ja sellaisella tavalla, joka vastaa komission tarpeita.
Tiedot kerätään vuosittain, jotta mahdollistetaan luettelon ajan tasalle saattaminen. Tiedot on toimitettava komissiolle viimeistään neljän kuukauden kuluessa kyseisen viitevuoden päättymisestä.
3 artikla
Kunkin jäsenvaltion on nimettävä toimivaltainen kansallinen viranomainen, joka kerää 1 ja 2 artiklassa tarkoitetut tiedot ja toimittaa ne komissiolle.
4 artikla
Komissio kehittää ohjelmiston, hakemistojärjestelmän sekä menetelmät 1 ja 2 artiklassa tarkoitettujen tietojen yhtenäistämiseksi. Komissio huolehtii näiden tietojen auto maattisesta käsittelystä ja toimittaa jäsenvaltioille jäljennöksen luettelosta magneettinauhana tai muussa muodossa sekä tämän käytön mahdollistavan ohjelmiston.
5 artikla
Komissio toimittaa Yhdistyneiden Kansakuntien ympäristöohjelman kansainväliseen viitetietojärjestelmään (IRS) magneettinauhana ne asianmukaiset tiedot, jotka jäsenvaltiot haluavat antaa tähän järjestelmään.
6 artikla
Saadun kokemuksen perusteella komissio voi tarkistaa yhteistyössä 3 artiklassa tarkoitettujen toimivaltaisten kansallisten viranomaisten kanssa kerättävien tietojen luetteloa sekä tietojen keräämisen tapoja, jolloin otetaan huomioon komission antamat säännökset tutkimushankkeita koskevien luettelojen laatimisen yhdenmukaistamisesta.
7 artikla
Jäsenvaltioiden on toimitettava liitteessä esitetyssä kyselylomakkeessa pyydetyt tiedot ensimmäisen kerran niiden kolmen kuukauden kuluessa, jotka seuraavat tämän päätöksen julkaisemista Euroopan yhteisöjen virallisessa lehdessä.
8 artikla
Tämä päätös on osoitettu kaikille jäsenvaltioille.
Tehty Brysselissä 8 päivänä joulukuuta 1975.

Labels: 12
4
20